वाराणसी. काशी हिंदू विश्वविद्यालय (बीएचयू) के संस्थापक महामना पंडित मदन मोहन मालवीय की 25 दिसंबर को जयंती है। पिछले साल भारत सरकार ने उन्हें भारत रत्न से सम्मानित किया है। मालवीय ने साल 1904 में ही बीएचयू के स्थापना की रूपरेखा बना ली थी। उस दौरान देश में अंग्रेजों का शासन था। ऐसे वक्त में उन्होंने चंदा लेकर साल 1906 में इस यूनिवर्सिटी की आधारशिला रखी थी। एक बुजुर्ग महिला ने कुंभ मेले के दौरान उन्हें पहला चंदा दिया। इसके बाद साल 1916 में यह बीएचयू की स्थापना हुई।
यूनिवर्सिटी के 1360 एकड़ जमीन में 11 गांव बसे हैं। बीएचयू ने देश को कई राजनेता, कलाकार, गायक, कवि, लेखक, खिलाड़ी और वैज्ञानिक दिए हैं। इस यूनिवर्सिटी में चार संस्थान और एक महिला महाविद्यालय है। विज्ञान, अभियांत्रिकी और तकनीक, मानविकी, सामाजिक विज्ञान, वाणिज्य, विधि, शिक्षा, दृश्य कला, मंच कला, संस्कृत विद्या धर्म विज्ञान, कृषि विज्ञान के संकाय हैं। इसके साथ ही यहां पुस्तकालय, पत्रकारिता समेत बड़ी संख्या में भारतीय और विदेशी भाषाओँ की शिक्षा भी दी जाती है।
बीएचयू ने दिए वैज्ञानिक, राजनेता और अभिनेता
बीएचयू ने देश को विभिन्न क्षेत्रों के कई दिग्गज दिए हैं। इसमें वैज्ञानिक शांति स्वरूप भटनागर, प्रो. टीआर अनंतरामन, इतिहासकार अहमद हसन दानी, गायक भूपेन हजारिका, संगीतकार लालमणि मिश्र, प्रसिद्ध जीव वैज्ञानिक बीरबल साहनी, हिन्दी साहित्य के आचार्य रामचन्द्र शुक्ल, जयंत विष्णु नार्लीकर, अभिनेता सुजीत कुमार, गीतकार समीर, भोजपुरी अभिनेता मनोज तिवारी, भारत रत्न सीआर राव, वर्तमान रेल राज्य मंत्री मनोज सिन्हा, नेपाल के पूर्व प्रधानमंत्री स्व. बीपी कोइराला, वर्तमान प्रधानमंत्री सुशील कोइराला, नेपाल में कम्युनिस्ट आंदोलन के जनक मनमोहन अधिकारी और प्रदेश के पर्यटन मंत्री ओमप्रकाश सिंह शामिल हैं।
शिमला में भी बीएचयू बनना था
मालवीय जी का सपना था कि शिमला में बीएचयू की तरह यूनिवर्सिटी खोला जाए। आज भी उनका ये सपना पूरा नहीं हुआ। दरभंगा नरेश उस समय चाहते थे कि संस्कृत यूनिवर्सिटी शारदा विद्यापीठ के नाम से बने। एनी बेसेंट चाहती थीं कि इसे यूनिवर्सिटी ऑफ इंडिया नाम दिया जाए। मालवीय जी इसके सख्त खिलाफ थे। इसलिए उन्होंने अपना टाइटल चतुर्वेदी से बदलकर मालवीय लिखना शुरू कर दिया था।
hin_Deva hin_Deva awa_Deva awa_Deva hin_Deva hin_Deva